**KITÖLTÉSI ÚTMUTATÓ**

**a Nemzeti Foglalkoztatási Alap Képzési Alaprész (NFA KA) 2013. évi decentralizált keretének terhére nyújtott támogatás monitoring indikátor táblázathoz**

**A kitöltött indikátor táblázatot e-mail-en, csatolt fájlként az nfakadec2013@nive.hu címre, papír alapon aláírva, pecséttel ellátva a Nemzeti Szakképzési és Felnőttképzési Hivatal címére (1437 Bp., Pf. 761.) szíveskedjenek elküldeni.**

**Az e-mail „Tárgy” rovatában a *Decentralizált 2013. táblázat* címet kérjük feltüntetni, a borítékon pedig a támogatási szerződés számát.**

A „MEGVALÓSULT” oszlopba kell beírni a 2017/2018-as tanévben (a 2017/2018 tanév rendjéről szóló, 14/2017. (VI. 14.) EMMI rendelet alapján, a tanítási év első napja: 2017. szeptember 1, utolsó napja 2018. június 15.) megvalósult tényleges adatokat.

**Amennyiben valamelyik adat értéke 0 (nulla), akkor kérjük azt beírni (kitöltendő cellák ne maradjanak üresen)!**

**Kérjük, ne töröljenek vagy szúrjanak be sorokat/oszlopokat, a formátumot ne változtassák meg, a védelmeket ne oldják fel!**

***Szerződés száma:*** a cella jobb oldalán található nyíl segítségével lenyitható a lista, amelyben valamennyi – a fenti pályázati kiírásban - nyertes pályázó szerződésszáma megtalálható. A billentyűzet segítségével keresheti ki a megfelelő szerződésszámot, amelyre kattintva a program automatikusan beilleszti az intézmény/szervezet nevét a következő cellába. Amennyiben az elnevezés megváltozott, a szervezet/intézmény nevét lehetősége van beírni vagy módosítani. Továbbá kérjük, tegyen eleget adatváltozás kapcsán bejelentési kötelezettségének.

Amennyiben több szerződése is van a fenti pályázattal kapcsolatban, úgy szerződésenként külön indikátor táblázatot kell kitöltenie, és azt csatolt fájlként kell elküldenie részünkre.

***A szakképesítés OKJ száma*:** ide szükséges beírni folytatólagosan (szünet nélkül) a képzés OKJ számát. Ha a képzés nem rendelkezik OKJ számmal, akkor a képzés nevét szükséges megadni az érintett cellába.

Az indikátor táblázat maximum 10 képzés adatainak megjelenítését teszi lehetővé. Amennyiben ennél több képzést érint a pályázat, kérjük, töltsön ki egy újabb indikátor táblázatot. (Külön fájlban, s azt szintén csatolt fájlban küldje el részünkre.)

**Indikátorok:**

***1. Tanórák és/vagy gyakorlati órák száma, amelyeken a pályázatból beszerzett eszközöket használják, szakképesítésenkénti bontásban.***

Minden támogatottnak kötelező kitöltenie!

Pályázat alatt a 2013. évi NFA KA decentralizált pályázat értendő. A pályázatukkal érintett szakképesítésekre szükséges megadni, 1 teljes tanítási évre vonatkozóan.

A tanítási órák száma megegyezik a haladási/tanfolyam naplóban vezetett óraszámokkal, amelyek számát 45 perces egységekben számítva szükséges megadni. A létszámmal nem kell osztani az órák számát. Az adatokat szakképesítésenként külön sorban kell megadni.

***2. Tanulók/hallgatók száma, akik a pályázatból beszerzett eszközöket a tanórákon és/vagy a gyakorlati képzésben használják, szakképesítésenkénti bontásban.***

Minden támogatottnak kötelező kitöltenie!

Pályázat alatt a 2013. évi NFA KA decentralizált pályázat értendő.

Az adatokat, az adott tanítási év utolsó napja (2018. június 15.) szerint kérjük megadni. Ez a létszám része az 7-es indikátornak. Az adatokat szakképesítésenként külön sorban kell megadni.

***3. A pályázó szervezetnél a szakképzésre használt tárgyi eszközök és/vagy immateriális javak (pl. szoftver) nettó értéke, szakképesítésenkénti bontásban.***

Minden támogatottnak kötelező kitöltenie!

A bekerülési érték amortizációval csökkentett – **2017. december 31-i** - értékét kell megadni.

 A bekerülési érték oktatási intézménynél: az ÁFA-val csökkentett vételár (az államháztartás számviteléről szólói 4/2013. (I. 11.) Kormányrendeletre, a bekerülési értéknek (bruttó értéknek) nem része a le nem vonható, előzetesen felszámított ÁFA összege);

* gazdasági szervezetnél attól függően, hogy ÁFA visszaigénylésre jogosult-e vagy sem: lehet az ÁFA-val növelt vételár, vagy az ÁFA nélküli vételár.

Ha egy eszközt több képzésben is használnak, akkor a nettó értéket létszámarányosan meg kell osztani a képzések között. Az adatokat szakképesítésenként külön sorban szükséges megadni, az eszközöket nem kell felsorolni.

***4. A gazdálkodó szervezetnél lévő összes gyakorlati képzőhely, intézménynél az összes iskolai tanműhely száma, szakképesítésenkénti bontásban.***

Minden támogatottnak kötelező kitöltenie!

Az adatokat, az adott tanítási év utolsó napja (2018. június 15.) szerint kérjük megadni. Az adatokat szakképesítésenként külön sorban szükséges megadni.

Az Szt. 2.§ 10. pont szerint a **gazdálkodó szervezet**, gyakorlati képzést folytató, szakképzési hozzájárulásra kötelezett jogi személy, jogi személyiség nélküli gazdasági társaság, egyéni cég, egyéni vállalkozó.

A gyakorlati képzés tantervében meghatározott alapképzést, a szakképző intézmények a szakképzésről szóló 2011. évi CLXXXVII. törvény (továbbiakban Szt.) 2.§ 17. pontja alapján, az **iskolai tanműhelyben** (*olyan szakképző iskolai feladat ellátási helyen lévő gyakorlati képzőhely, amely a szakképesítés jellegétől függően lehet műhely, tangazdaság, tanbolt, tankórterem, tankert, tanudvar, tankonyha, laboratórium, taniroda, demonstrációs terem, gyakorló- és szaktanterem stb.*) lehet megszervezni. Az alapképzésre épülő specializáló képzést - a munkahelyi körülmények között - csoportos képzési vagy egyedi munkahelyen, illetőleg megfelelő feltételekkel rendelkező tanműhelyben lehet megszervezni.

A szakképzés megkezdésének és folytatásának feltételeiről, valamint a térségi integrált szakképző központ tanácsadó testületéről szóló 8/2006. (III. 23.) OM rendelet 14. § (1) szerint a tanműhely, a képzési feladata és felszereltsége szerint lehet:

a) a szakmai előkészítő és szakmai alapképzést végző alapképző tanműhely,

b) a szakmai alapképzést és az erre épülő gyakorlati képzést ellátó tanműhely, valamint

c) a szakmai alapképzésre épülő gyakorlati képzést ellátó tanműhely.

(2) A tanműhely létesítése szerint lehet:

a) iskolai tanműhely,

b) gazdálkodó szervezet által működtetett üzemi tanműhely,

c) több gazdálkodó szervezet által közösen működtetett üzemközi tanműhely (a továbbiakban: üzemközi tanműhely), valamint

d) regionális képző központ által működtetett tanműhely.

**A tanműhely felszerelését** a szakképesítésenként kiadott szakmai és vizsgakövetelmény eszköz- és felszerelési jegyzéke tartalmazza. Az Szt. 2. § 7. pontja értelmében, az **eszköz- és felszerelési jegyzék**: a szakmai és vizsgakövetelményben szakképesítésenként meghatározott, a képzési feladatok teljesítéséhez szükséges eszközök, gépek, szerszámok, alapanyagok, helyiségek és felszerelések minimuma.

***5. A pályázati támogatásból megvalósult eszközbeszerzések következtében létrejött új gyakorlati képzőhelyek illetve iskola tanműhelyek száma, szakképesítésenkénti bontásban.***

Minden támogatottnak kötelező kitöltenie!

Támogatás alatt a 2013. évi NFA KA decentralizált támogatás értendő.

Ez a darabszám része a 4-es indikátornak. Az adatokat szakképesítésenként külön sorban szükséges megadni.

***6. A pályázó intézménynél az oktatásra használt tárgyi eszközök (pl. nyelvi labor) és/vagy immateriális javak nettó értéke.***

Kizárólag a szakképző intézményeknek kell kitölteniük!

Az Szt. 4. § (1) bekezdése értelmében a szakképzés intézményei:

a) a szakközépiskola,

b) a szakiskola, beleértve a speciális szakiskolát és a készségfejlesztő speciális szakiskolát is [a továbbiakban az a) és b) pont alattiak együtt: szakképző iskola],

c) az állami felnőttképzési intézmény, valamint

d) a felnőttképzésről szóló törvényben meghatározott, iskolarendszeren kívüli szakmai képzést folytató intézmény.

Kiszámítása a 3. pontban foglaltak alapján történik. Az adatokat nem kell megbontani szakképesítésenként.

***7. A pályázó intézménynél oktatott összes szakképesítésben tanulók száma, szakképesítésenkénti bontásban.***

Kizárólag a szakképző intézményeknek kell kitölteniük!

Az adatokat, az adott tanítási év utolsó napja (2018. június 15.) szerint kérjük megadni. Az adatokat szakképesítésenként külön sorban szükséges megadni.

***8. Az intézményben oktatott összes hátrányos helyzetű tanuló/hallgató száma.***

Kizárólag a szakképző intézményeknek kell kitölteniük!

A gyermekek védelméről és a gyámügyi igazgatásról szóló 1997. évi XXXI. törvénye (a továbbiakban: Gyvt.) 67/A. § (1) bekezdése alapján, a hátrányos helyzetű tanuló/ hallgató az

a rendszeres gyermekvédelmi kedvezményre jogosult gyermek és nagykorúvá vált gyermek, aki esetében az alábbi körülmények közül egy fennáll:

a) a szülő vagy a családbafogadó gyám alacsony iskolai végzettsége, ha a gyermeket együtt nevelő mindkét szülőről, a gyermeket egyedül nevelő szülőről vagy a családbafogadó gyámról - önkéntes nyilatkozata alapján - megállapítható, hogy a rendszeres gyermekvédelmi kedvezmény igénylésekor legfeljebb alapfokú iskolai végzettséggel rendelkezik,

b) a szülő vagy a családbafogadó gyám alacsony foglalkoztatottsága, ha a gyermeket nevelő szülők bármelyikéről vagy a családbafogadó gyámról megállapítható, hogy a rendszeres gyermekvédelmi kedvezmény igénylésekor a szociális igazgatásról és szociális ellátásokról szóló 1993. évi III. törvény 33. §-a szerinti aktív korúak ellátására jogosult vagy a rendszeres gyermekvédelmi kedvezmény igénylésének időpontját megelőző 16 hónapon belül legalább 12 hónapig álláskeresőként nyilvántartott személy,

c) a gyermek elégtelen lakókörnyezete, illetve lakáskörülményei, ha megállapítható, hogy a gyermek a településre vonatkozó integrált településfejlesztési stratégiában szegregátumnak nyilvánított lakókörnyezetben vagy félkomfortos, komfort nélküli vagy szükséglakásban, illetve olyan lakáskörülmények között él, ahol korlátozottan biztosítottak az egészséges fejlődéséhez szükséges feltételek.

Az adatokat nem kell megbontani szakképesítésenként.

***9. A támogatással érintett szakképesítésekben részt vevő összes hátrányos helyzetű tanuló száma, szakképesítésenkénti bontásban.***

Kizárólag a szakképző intézményeknek kell kitölteniük!

„A támogatással érintett szakképesítések” alatt azon képzések értendők, amelyeken a 2013. évi NFA KA decentralizált támogatásból beszerzett eszközöket használják. A hátrányos helyzetű tanuló meghatározása a 8. indikátornál olvasható.

Az adatokat, az adott tanítási év utolsó napja (2018. június 15.) szerint kérjük megadni. Ez a létszám része a 7-es indikátornak. Az adatokat szakképesítésenként külön sorban szükséges megadni.

***10. Az intézményben a lemorzsolódott tanulók száma összesen.***

Kizárólag a szakképző intézményeknek kell kitölteniük!

A nemzeti köznevelésről szóló 2011. évi CXC. törvény 4. § 37. pontja értelmében lemorzsolódással veszélyeztetett tanuló az a tanuló, akinek az adott tanévben a tanulmányi átlageredménye közepes teljesítmény alatti vagy a megelőző tanévi átlageredményéhez képest legalább 1,1 mértékű romlást mutat, és esetében komplex, rendszerszintű pedagógiai intézkedések alkalmazása válik szükségessé.

Ebben a pontban csak a szakképző intézményt elhagyó tanulókat/hallgatókat kell figyelembe venni, az iskolán belül szakképesítést váltókat és az évfolyamismétlőket nem.

A tárgyidőszakban, tehát a 2017/2018-as tanévben előforduló összes esetet szükséges számítani. Az adatokat nem kell megbontani szakképesítésenként.

***11. A támogatással érintett szakképesítésekben a lemorzsolódott tanulók száma, szakképesítésenkénti bontásban.***

Kizárólag a szakképző intézményeknek kell kitölteniük!

„A támogatással érintett szakképesítések” alatt azon képzések értendők, amelyeken a 2013. évi NFA KA decentralizált támogatásból beszerzett eszközöket használják.

Ez a létszám része a 10-es indikátornak, a „lemorzsolódottak” meghatározása: szintén a 10. pontnál található. A tárgyidőszakban, tehát a 2017/2018-as tanévben előforduló összes esetet kell számítani. Az adatokat szakképesítésenként külön sorban kell megadni.

***12. Az intézményben oktatott összes szakképesítés tekintetében a szakképesítést szerzők száma, szakképesítésenkénti bontásban.***

Kizárólag a szakképző intézményeknek kell kitölteniük!

A tárgyidőszakban, tehát a 2017/2018-as tanévben előforduló eseteket kell számítani! Az adatokat nő - férfi bontásban kérjük megadni. Az adatokat szakképesítésenként külön sorban kell megadni.

***13. A támogatásból megvalósult eszközbeszerzések következtében szakképesítést szerzők száma, szakképesítésenkénti bontásban.***

Kizárólag a szakképző intézményeknek kell kitölteniük!

Támogatás alatt a 2013. évi NFA KA decentralizált támogatás értendő.

Az adatokat nő - férfi bontásban kérjük megadni. Ez a létszám része a 9-es indikátornak. Az adatokat szakképesítésenként külön sorban szükséges megadni.

***14. A pályázó gazdasági szervezetnél az összes tanulószerződés száma, szakképesítésenkénti bontásban.***

Kizárólag a gazdálkodó szervezeteknek kell kitölteniük!

Az adatokat, az adott tanítási év utolsó napja (2018. június 15.) szerint kérjük megadni. Az adatokat szakképesítésenként külön sorban szükséges megadni.

***15. A pályázó gazdálkodó szervezetnél a pályázati támogatás által létrejött új tanulószerződések száma, szakképesítésenkénti bontásban.***

Kizárólag a gazdálkodó szervezeteknek kell kitölteniük!

Támogatás alatt a 2013. évi NFA KA decentralizált támogatás értendő. Az adatokat szakképesítésenként külön sorban szükséges megadni.

Közreműködésüket köszönjük.

Nemzeti Szakképzési és Felnőttképzési Hivatal